ผู้ถือหุ้น TPLAS เคาะปันผล 0.10 บ. พร้อมจ่าย 3 พ.ค.นี้
ผู้ถือหุ้น TPLAS เคาะปันผล 0.10 บ. พร้อมจ่าย 3 พ.ค.66 ฟากผู้บริหาร "อภิรัตน์  ธีระรุจินนท์" ปักหมุดรายได้ปี 66 โต 8-10% รับดีมานด์ถุงพลาสติกพุ่งหนุนยอดขายคึกคัก ควบคุมต้นทุนอย่างมีประสิทธิภาพ
ผู้ถือหุ้น TPLAS เคาะปันผล 0.10 บ. พร้อมจ่าย 3 พ.ค.นี้ ผู้บริหารปักหมุดรายได้ปี 66 โต 8-10% รับดีมานด์ถุงพลาสติกพุ่งหนุนยอดขายคึกคัก
10 เม.ย. 2566

นายอภิรัตน์  ธีระรุจินนท์ รองกรรมการผู้จัดการ บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS เปิดเผยว่าที่ประชุมสามัญผู้ถือหุ้นประจำปี 2566 ได้อนุมัติให้จ่ายเงินปันผลสำหรับผลการดำเนินงานของปี 2565 แก่ผู้ถือหุ้นในอัตราหุ้นละ 0.10 บาท รวมจำนวน 270,000,000 หุ้น รวมเป็นเงินทั้งสิ้น 27,000,000 บาท โดยกำหนดรายชื่อผู้ถือหุ้นที่มีสิทธิในการรับเงินปันผล (Record Date) ในวันที่ 20 เมษายน 2566 และกำหนดจ่ายเงินปันผลในวันที่ 3 พฤษภาคม 2566
สำหรับแผนการดำเนินธุรกิจในปี 2566 บริษัทฯตั้งเป้าหมายรายได้เติบโต 8-10% จากปีก่อน เนื่องจากสถานการณ์ตลาดมีสัญญาณการเติบโตที่ดีกว่าปีที่ผ่านมา จากนโยบายการเปิดประเทศขณะที่สถานการณ์ของโรค Covid-19 ผ่อนคลายทำให้ปริมาณนักท่องเที่ยวเพิ่มขึ้น และมีกิจกรรมทางเศรษฐกิจมากขึ้น ซึ่งการบริโภคในประเทศก็มีทิศทางที่เป็นบวกส่งผลให้ Sentiment ของการค้าขายภายในประเทศที่ดีขึ้นด้วย
ทั้งนี้ กลยุทธ์ที่จะใช้ดำเนินธุรกิจในปีนี้จะเน้นไปที่การกระตุ้นยอดขายเพิ่ม มีการควบคุมต้นทุนการผลิต และเพิ่มประสิทธิภาพการผลิตให้สูงขึ้น ซึ่งจะทำให้ปริมาณการผลิตสินค้าได้มากขึ้น รวมทั้งมีแผนการนำระบบเทคโนโลยีเข้ามาช่วยในขั้นตอนการทำงาน เช่น ระบบการส่งข้อมูลอัตโนมัติ ตลอดจนเพิ่มบุคลากรที่มีความสามารถในด้านต่างๆอีกด้วย
“บริษัทฯมีแผนจะรุกตลาดโดยการพัฒนาตัวผลิตภัณฑ์ให้ตอบโจทย์ความต้องการของผู้บริโภค และ การพัฒนาความสัมพันธ์ที่ดีกับลูกค้า เน้นไปที่กลุ่มตลาดเดิมที่มีอยู่เพื่อเสริมฐานให้แกร่ง ซึ่งเป็นกลุ่มแม่ค้าพ่อค้าตลาดสด Street Food และ ร้านอาหารทั่วไป ขณะเดียวกัน บริษัทฯได้มีการศึกษาเทคโนโลยีใหม่ๆที่สามารถนำใช้เพื่อนตอบโจทย์ในการดำเนินธุรกิจเพิ่มเติม รวมไปถึงศึกษาธุรกิจและสินค้าที่มีมูลค่าเพิ่มสูงเพื่อดำเนินการพัฒนาธุรกิจต่อไปในอนาคตอีกด้วย” นายอภิรัตน์กล่าว